Hittegolfwaarskuwing vir Pta uitgereikArgieffoto Die Tshwane-nooddienste het ŉ waarskuwing uitgereik om Pretorianers en besoekers bewus te maak van uitermate warm toestande as gevolg van ŉ hittegolf wat tot minstens Donderdag kan voortduur. Vanetia Phakula, weervoorspeller van die Suid-Afrikaanse Weerdiens, het Dinsdag aan Maroela Media gesê ŉ hittegolf word tans slegs in Pretoria ervaar en die kwik gaan ten minste nog tot Donderdag in die rooi wees, maar dat die hitte selfs langer kan duur. “Hittegolwe word bepaal deur die gemiddelde temperature van die warmste maande te meet. Die warmste maande is Desember en Januarie en die gemiddelde temperature is dan tussen 28 °C en 29 °C. Sodra temperature 5 °C bo dié gemiddeld ervaar word, word dit as ŉ hittegolf beskou,” het sy verduidelik. Johan Pieterse, woordvoerder van die nooddienste, het gesê die hitte gaan nog ŉ geruime tyd met ons wees en mag selfs terugkeer nadat dit weer afgekoel het. Hy het egter inwoners gerusgestel dat die nooddienste gereed is om te reageer op noodgevalle wat met hittegolwe verband hou. “Uitermate hoë temperature kan lewensgevaarlik wees vir kinders, volwassenes wat buitemuurs oefen, mense met asemhalingsprobleme asook bejaardes en gestremdes aangesien hulle die kwesbaarste is om hitte-uitputting te kry,” het Pieterse gesê. Hitte-uitputting kom voor wanneer mense in warm omstandighede werk of oefen en die liggaam nie voldoende kan afkoel nie. Werner Vermaak, ŉ woordvoerder van ER24, het gewaarsku dat inwoners uiters versigtig moet wees tydens ŉ hittegolf omdat hitte-uitputting maklik kan voorkom. “Maak seker jy drink baie water en moet glad nie kinders of troeteldiere alleen in ŉ toe voertuig laat nie,” het hy gewaarsku. Hy het gesê buitemuurse aktiwiteite moet beperk word en mense wat buite werk moet probeer om soveel as moontlik in die skadu te wees. “Hou veral gereeld kontak met bejaarde mense wat alleen bly of mense wat nie maklik op hul eie kan rondbeweeg nie.” Tekens van hitte-uitputting is duiseligheid, spierpyne, braking, hoofpyn, warmgloede en sweetbuie. “As dié tekens by iemand waargeneem word en hulle verloor hul bewussyn, ontbied dadelik hulp. Draai die persoon op sy of haar sy, verwyder ekstra klere en probeer om die persoon stelselmatig af te koel totdat paramedici opdaag.” Die Tshwane-nooddienssentrum kan geskakel word by 10177 of 012 310 6300/6400.